— Ох, задумак насамрэч вельмі шмат. Пакуль я аформлена як рамеснік, раз на год плачу спецыяльны збор — словам, камфортныя ўмовы. Разумею, што можна было б аформіць ІП, узяць некалькіх людзей, укласціся ў рэкламу, наладзіць аптовыя продажы, але пакуль я не гатова зрабіць гэты крок. Мне здаецца, калі паставіць гэту справу на канвеер, то вырабы страцяць сваю адмысловую ўнікальнасць і душэўнасць. Акрамя гэтага, сёння ў мяне баланс паміж сям’ёй і любімай працай. Напрыклад, захварэў сын — адклала ўсе справы і занялася яго лячэннем. А калі адкрываць невялічкае прадпрыемства, трэба ўжо браць на сябе адказнасць за іншых людзей — працаўнікоў, заказчыкаў. Зразумела, гэта аднімае шмат энергіі і часу. Ахвяраваць сям’ёй я не хачу. Мабыць, калі сын падрасце…